กทม. เร่งขุดลอกคลองบางขโมย เพิ่มประสิทธิภาพรองรับน้ำฝนระบายสู่อ่าวไทย
พล.ต.อ.อัศวิน ขวัญเมือง ผู้ว่าราชการกรุงเทพมหานคร เปิดเผยว่า จากการลงพื้นที่ติดตามความก้าวหน้าการพัฒนาคลอง เพื่อเพิ่มประสิทธิภาพการระบายน้ำการขุดลอกคลองบางขโมย เขตบางขุนเทียน พบว่า ได้ดำเนินการพัฒนาและปรับปรุงคลองในพื้นที่มาอย่างต่อเนื่อง ตั้งแต่คลองสนามชัย คลองเฉลิมชัยพัฒนา คลองบางหญ้า คลองพระไชยยศสมบัติ และอยู่ระหว่างการดำเนินการพัฒนาคลองบางขโมย ซึ่งเป็นคลองที่เชื่อมระหว่างคลองหัวกระบือกับคลองสนามชัย ปัจจุบันสภาพคลองมีลักษณะตื้นเขิน มีผักตบชวาและวัชพืชขึ้นอยู่เป็นจำนวนมาก ส่งผลกระทบต่อระบบระบายน้ำ อีกทั้งประชาชนไม่สามารถใช้ในการเดินทางสัญจรทางน้ำได้สะดวก สำนักงานเขตบางขุนเทียนจึงได้ร่วมกับสำนักการระบายน้ำ ดำเนินการขุดลอกคลองบางขโมย ความยาว 2,400 ม. ความกว้าง 5-16 ม. เมื่อการขุดลอกคลองบางขโมยแล้วเสร็จ จะช่วยเพิ่มประสิทธิภาพในการระบายน้ำในพื้นที่เขตบางขุนเทียน เปิดทางน้ำไหลได้สะดวก เพิ่มพื้นที่รองรับน้ำในช่วงฤดูฝน โดยคลองบางขโมยจะรับน้ำจากคลองหัวกระบือ ผ่านคลองสนามชัย คลองมหาชัย คลองขุนราชพินิจใจ ระบายออกสู่อ่าวไทย